
Vyjadrenie k obchodnej činnosti koncernu Volkswagen v Rusku
Koncern Volkswagen, vrátane automobilky ŠKODA AUTO, prijal správy o vojne na Ukrajine s veľkými obavami a zdesením. Naďalej dúfame v rýchle zastavenie vojenských akcií a v návrat k diplomacii. Sme presvedčení o tom, že k udržateľnému riešeniu konfliktu môže prísť jedine na základe medzinárodného práva.
V spojitosti s ruským útokom na Ukrajinu a jeho následkami sa predstavenstvo koncernu Volkswagen rozhodlo s okamžitou platnosťou až do odvolania zastaviť výrobu vozidiel v Rusku. Toto rozhodnutie sa vzťahuje na ruské výrobné závody v Kaluge a Nižnom Novgorode.
S okamžitou platnosťou takisto zastavujeme export vozidiel do Ruska. Pozastavením obchodných aktivít v Rusku predstavenstvo koncernu Volkswagen reaguje na celkovú situáciu, ktorá sa vyznačuje značnou neistotou a rozvratom.
-------------------------------------------------------------------------------------------------------------------------------------------------------------

FAQs:

Stále platí, že ŠKODA AUTO má za koncern na starosti ruský a ukrajinský trh?

Áno. ŠKODA je od roku 2022 plne zodpovedná za manažment a finančné riadenie regiónu Ruska.
Mení invázia Ruska na Ukrajinu niečo vo vašom biznise? Prehodnocujú sa niektoré zámery? Je možné, že obmedzíte aktivity?

Témy týkajúce sa všetkých obchodných aktivít v Rusku sú aktuálne riešené na úrovni manažmentu ŠKODA AUTO i koncernu VOLKSWAGEN.
Budete kvôli nedostatku dodávok zastavovať výrobu vo vašich českých závodoch?

V dôsledku aktuálnej situácie na Ukrajine sa spoločnosť ŠKODA AUTO stretáva s kritickým nedostatkom dodávok dielov od niekoľkých lokálnych dodávateľov, čo má dopad na niektoré naše modely. Preto sme počnúc týmto týždňom nútení obmedziť výrobu modelu ENYAQ iV. Naši odborníci usilovne pracujú na hľadaní dostupných alternatív, ktoré by pomohli zabrániť nepriaznivým dopadom na výrobu.
Plánujete odchod z ruského či ukrajinského trhu?

Témy týkajúce sa všetkých obchodných aktivít v Rusku sú aktuálne riešené na úrovni manažmentu ŠKODA AUTO i koncernu VOLKSWAGEN. V súčasnej dobe nebudeme poskytovať bližšie informácie.
Aké vozidlá a v akom počte vyrábate v ukrajinskom závode v Solomonove? Prebieha tam v tejto chvíli výroba?

Na Ukrajine vyrábame vozidlá vo forme SKD, a to modely SUPERB, KODIAQ, KAROQ a FABIA COMBI. Výroba na Ukrajine je zabezpečovaná obchodným partnerom Eurocar. Výroba vozidiel značky ŠKODA je v závode Solomonovo aktuálne pozastavená. 
Pre ktoré trhy sú určené vozidlá značky ŠKODA vyrobené na Ukrajine?

Vozidlá vyrobené v závode Solomonovo sú určené len pre zákazníkov na ukrajinskom trhu.
Dajú sa očakávať dopady na výrobu a hospodársky chod firmy v prípade sankcií na Rusko, ktoré sa podľa všetkého ešte viac sprísnia?

Dopady možno určite očakávať. Konečné rozhodnutie o budúcom smerovaní určí predstavenstvo ŠKODA AUTO v spolupráci s koncernom VOLKSWAGEN.
Dá sa očakávať, že predaje áut v Rusku a na Ukrajine klesnú?

Stratégia predaja v Rusku a na Ukrajine je aktuálne v intenzívnom riešení. Prepad predajov na Ukrajine i v Rusku možno s ohľadom na aktuálny vývoj očakávať.
Na akom mieste sú Rusko a Ukrajina medzi vašimi exportnými trhmi?

Ruský trh je jedným z najvýznamnejších trhov značky ŠKODA v celosvetovom meradle. V roku 2021 bolo Rusko druhým najväčším trhom vôbec. Bolo tam dodaných celkovo 90 400 vozidiel značky ŠKODA. Ukrajina doposiaľ takisto predstavovala stabilný trh s odbytom približne 6 000 vozidiel značky ŠKODA ročne. Od roku 2002 bolo v závode na Ukrajine vyrobených približne 190 000 vozidiel ŠKODA.
Aké vozidlá značky ŠKODA sú vyrábané v Rusku? Prebieha aktuálne výroba v Nižnom Novgorode a v Kaluge?

V Rusku vyrábame modely RAPID, OCTAVIA, KAROQ a KODIAQ. V Nižnom Novgorode vyrábame tri modely OCTAVIA, KAROQ a KODIAQ. Model RAPID sa vyrába v našom závode v Kaluge. Výroba v ruských závodoch aktuálne naďalej beží, priebežne sa však analyzujú dopady možných výpadkov v dodávateľských reťazcoch.
Koľko máte aktuálne zamestnancov v Rusku a na Ukrajine?

Výroba vozidiel na Ukrajine je zabezpečovaná prostredníctvom obchodného partnera Eurocar a jeho lokálnych zamestnancov. Nie sú tu žiadni zamestnanci ŠKODA AUTO. V Rusku sú aktuálne na výjazde 3 naši zamestnanci aj s rodinnými príslušníkmi.
Riešite nejako bezpečnosť zamestnancov v ruských lokalitách ŠKODA AUTO? Sťahujete zamestnancov do ČR?

Bezpečnosť zamestnancov je pre nás najvyššou prioritou. V tejto chvíli sú všetci zamestnanci ŠKODA AUTO v bezpečí a nehrozí im žiadne aktuálne riziko. Situáciu naďalej starostlivo sledujeme, so všetkými zamestnancami sme v úzkom kontakte a v prípade akýchkoľvek zmien sme pripravení reagovať. Aktuálne scenáre sú riešené na úrovni manažmentu ŠKODA AUTO i koncernu VOLKSWAGEN. V súčasnej dobe nebudeme poskytovať žiadne bližšie informácie.
Koľko máte v českých závodoch ruských a ukrajinských zamestnancov?

V našich závodoch pracuje 615 ukrajinských a niekoľko desiatok ruských kolegov.
Plánujete pomáhať rodinám týchto zamestnancov v súvislosti s inváziou Ruska na Ukrajinu?

Naši zamestnanci sú pre nás najvyššou prioritou. Sme s nimi v kontakte a budeme reagovať na ich individuálne potreby. V jednote je sila. Koncern Volkswagen vrátane všetkých svojich značiek sa rozhodol venovať jeden milión eur Organizácii pre pomoc utečencom pri OSN. Na tomto dare sa podieľa aj ŠKODA AUTO. Nad rámec tejto podpory sme sa spolu s naším sociálnym partnerom KOVO dohodli na nasledujúcich siedmich bodoch, ktoré sú prvými humanitárnymi krokmi z našej strany:

· ŠKODA AUTO v tejto chvíli daruje čiastku 10 miliónov korún českej neziskovej mimovládnej organizácii Človek v tiesni.

· Odbory KOVO MB podporia zbierku mesta Mladá Boleslav 1 miliónom korún. Zároveň budú prebiehať ďalšie zbierkové aktivity na strane odborovej organizácie. Utečencom budú okrem toho poskytnuté ubytovacie kapacity v rekreačných zariadeniach v majetku Odborov KOVO MB a deťom utečencov budú ponúknuté miesta v detských táboroch. Zároveň budú prebiehať aktivity na podporu miestnych municipalít v Rychnove nad Kněžnou a vo Vrchlabí, to všetko spoločne s organizáciami Odbory KOVO KV a Odbory KOVO VR.

· V prípade potreby pomôžeme každému nášmu ukrajinskému zamestnancovi vybudovať v Českej republike prostredie pre bezpečný život jeho rodiny. Konkrétne poskytneme podporu pri vybavovaní víz, pri ubytovaní, pri jazykových kurzoch, zdravotnej starostlivosti, integrácii, vzdelávaní a v ideálnom prípade aj pri zamestnaní.

· Oceňujeme, že na prijatie ukrajinských utečencov sa pripravujú aj naše partnerské mestá Mladá Boleslav, Rychnov nad Kněžnou a Vrchlabí. Na pokrytie ich dodatočných nákladov poskytne ŠKODA AUTO finančný príspevok vo výške 1 milióna korún pre Mladú Boleslav a pol milióna korún pre Rychnov na Kněžnou a pre Vrchlabí.

· Našich zamestnancov vyzývame k účasti na materiálnych alebo finančných zbierkach, ktoré organizujú naše partnerské mestá. Viac informácií nájdete tu:

· Finančná zbierka Mladá Boleslav

· Materiálna zbierka Mladá Boleslav

· Materiálna zbierka Rychnov nad Kněžnou

· Mesto Mladá Boleslav organizuje finančnú zbierku pre nemocnicu v ukrajinskom partnerskom meste Tiačiv, na ktorú spoločnosť ŠKODA AUTO prispeje sumou 1 milión korún. Túto zbierku podporia 1  miliónom korún aj Odbory KOVO MB.

· Pretože naším hlavným predmetom činnosti je mobilita, bude sa ŠKODA Logistika podieľať na preprave darovaných vecí a české humanitárne organizácie v ich činnosti podporí poskytnutím automobilov. 

Ľudskosť je jedna z našich kľúčových firemných hodnôt. Teraz nastal ten správny čas, aby sme sa touto hodnotou aj riadili. Práve preto vyzývame zamestnancov, aby spolu so ŠKODA AUTO prispeli a podporili tých, ktorí našu pomoc potrebujú.
Plánujú ukrajinskí zamestnanci návrat do svojej krajiny pre to, aby tam bojovali?

